Towig gras gel brune blůmen schoͤne
Towig gras gel | brune | blůmen schoͤne·
dú vil liebe kvnst des meien bringet·
so dú lerche lúftet ir gedoͤne·
das ir schal vf dur dv́ wolken dringet·
da bi hoͤret man gar vn verborgen·
in den owen vberal·
svͤssen schal der nahtegal·
so mv̊s ich min sendes leit besorgen·

Steine krut sint an tvgenden riche·
wort wil ich dar obe an kreften prisen·
mit ir worten dú vil minnekliche·
mehte herzeliebes mich bewisen·
suͤsse wort zeliebe vs liebes mvnde·
suͤsse vnd in des herzen grunt·
ach was liebe wurde kvnt·
swer bi herzeliebe minne enpfvnde·

Minneklich gevar in rosen roͤte·
bluͤt der schoͤnen wengel mvnt ir kinne·
ob mich des ir gvͤte ir tvgende noͤte·
das ich si so herzeklichen minne·
da ist uenvs gar ane alle schvlde·
amor ist din vakel heis·
selker noͤte ich niht en weis·
warú liebe ist minne ein vber gvlde·

Swem nv sin herze in froͤiden swebe·
der mac vnd sol von schulden fro gebaren·
ich mv̊s eht truren die wile ich lebe·
mir wart nie kvnt in allen minen iaren·
von der minneklichen ein lieblich gruͤssen·
des mv̊s ich in sorgen sin·
si ist so gv̊t dú frowe min·
swanne si wil si mag es wol gebuͤssen·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse